OSNOVNA ŠKOLA ANDRIJE KAČIĆA MIOŠIĆA

D O N J A V O Ć A

**I Z V J E Š Ć E**

O REZULTATIMA RADA

ŠKOLSKA GODINA 2015./2016.

KLASA:302-02/16-01/7

URBROJ: 2186-117-01-16-1

Donja Voća, 28. 06. 2016.

 Rahela Blažević,prof.

 ravnateljica

 Ksenija Čretni, prof.soc.ped.

 predsjednica Šk.odbora

**UVJETI RADA**

Materijalni uvjeti rada i ove su se školske godine značajno poboljšali zahvaljujući cjelovitoj rekonstrukciji električnih instalacija u matičnoj školi te ugradnji dizalice topline. Iza tih radova u potpunosti je oličena škola te uređen školski park, a kroz praznike planira se i rekonstrukcija kotlovnice ugradnjom novog kotla te brušenje i lakiranje parketa u preostalim učionicama čime bi cijela škola dobila novo ruho. Predstoji i uređenje fasade tijekom idućih godina i izgradnja športske dvorane.

Škola se kontinuirano i opremala tako da su dotrajala računala zamijenjena novima, u svim učionicama postavljeni su stropni projektori te se nabavljala sitnija oprema za druge predmete, školsku kuhinju i majstora.

Učiteljski kadar u potpunosti je stručan, ali i dalje ostaje problem stručnog suradnika, prof. socijalnog pedagoga koji bi nam trebao s punim radnim vremenom ili pedagog s pola radnog vremena.

U školi su radila i dva pomoćnika u nastavi za učenike s teškoćama što je značajno olakšalo rad učiteljima kojima je to bila dragocjena pomoć.

U tajništvu smo imali osobu na stručnom osposobljavanju bez zasnivanja radnog odnosa što nam je također bilo od velike koristi obzirom na sve više projekata koji se provode i koje je potrebno stručno pratiti kroz uredsko poslovanje.

Školsko područje sve više gravitira prema matičnoj školi zbog značajnog pada broja novorođene djece u naselju Gornja Voća.

**ORGANIZACIJA RADA**

Prvih 6 tjedana nove školske godine proveli smo u područnoj školi zbog rekonstrukcije matične škole. Upisali smo 170 učenika raspoređenih u 14 razrednih odjela (8+6). Područna škola imala je 50 učenika, a matična 120. U razrednoj nastavi bilo je 79 učenika, a u predmetnoj 91. Najmanji razred brojio je 4, a najveći 18 učenika. Svi su razredni odjeli realizirali predviđenih 175 radnih nastavnih dana kao i predviđen fond nastavnih sati.

Većina planiranih ostalih aktivnosti je realizirana. Radilo se i dalje u jednoj smjeni kao i prethodnih godina.

KULTURNA I JAVNA DJELATNOST ŠKOLE

Naši učenici u velikoj su mjeri uključeni u izvannastavne te izvanškolske aktivnosti kao aktivni članovi voćanskih udruga (DVD, NK, KUD) a poneki su učlanjeni u športske klubove, glazbene škole i slično izvan našeg mjesta.

Na samom početku svečano smo proslavili uređenje izvora „Zvira“ u sklopu projekta „Otisak srca“, a bili smo pozvani i na Rešeteračke susrete pjesnika.

Na zlatarskoj smotri „Kaj u riječi, pjesmi i slici“ bili su zapaženi mentori Danko Merin i Dubravka Tuđan, a na Europskom danu jezika u Varaždinu Anica Kukec i Jadranka Petrač s učenicima koji su predstavili Austriju.

Naš se zbor predstavio u austrijskom gradiću St. Stefan ob Steinz na božićnom koncertu.

Učitelji su uz Svjetski dan nastavnika posjetili Zagreb te nazočili kazališnoj predstavi i posjetili nekoliko muzeja.

Mlađi učenici pod vodstvom učiteljice Ankice Belcar bili su u Školi filatelije u Trakošćanu, a predstavili smo se i na Danima kruha u Ludbregu.

U športskim natjecanjima sudjelovali smo u malom nogometu i košarci i to na međuopćinskoj i županijskoj razini gdje su djevojčice zauzele 2. mjesto u Varaždinu. Na kajkavskom natječaju u Zelini predstavljali su nas Luka Bek i Dubravka Tuđan-mentorica. Ista učiteljica te Ankica Belcar i Biserka Kihas sudjelovale su s učenicima i KUD-om na programu uz Dan općine.

Biskup Josip Mrzljak održao nam je svečanu svetu misu za početak šk. godine par dana prije Dana općine.

Započeli smo uz program“Školsko voće“ i „Program mlijeka u školama“ gdje učenici jednom tjedno konzumiraju voće i mlijeko iz potpora Europske unije, a savjetodavna služba održala im je lijepo predavanje.

Obilježili smo Dan sjećanja na Vukovar pod motom „I u mom gradu Vukovar svijetli“, podržali financijski obnovu Vukovarskog vodotornja te s učenicima osmih razreda boravili 2 dana u Vukovaru.

Na kajkavskom natječaju u Murskom Središću sudjelovala je učenica Maja Stolnik s mentoricom Dubravkom Tuđan.

Lana Stolnik proglašena je najčitačicom naše školske knjižnice i bila na prijemu kod župana, a učenici koji uče Slovenski jezik bili su s knjižničarkom i učiteljicom u posjeti knjižnici u Ptuju. Dio učenika – knjižničara sudjelovao je u projektu „Čitanje ne poznaje granice“ gdje su nas posjetili iz prijateljske škole Starše u Sloveniji, a mi smo im uzvratili posjet 23. lipnja 2016. godine.

Učenička zadruga imala je niz aktivnosti te prodajnu izložbu uz Božić, a osvojila je 2. mjesto na natjecanju u Novom Marofu uz projekt „Brendiranje hrvatskog suvenira“ te 1. mjesto na Županijskoj smotri učeničkih zadruga u Martijancu te time i nastup na državnoj smotri.

Na likovnoj smotri opet su bili zapaženi radovi naših učenika te su Dijana Kralj i Semmy Kuserbanj Debeljak predstavljale našu školu i županiju na državnoj izložbi u Zagrebu s mentorom Dankom Merinom.

Na županijski LiDraNo plasirale su se mentorice Irena Šipek s učenikom Rikardom Mihalincem te Dubravka Tuđan s učenicom Tatjanom Kočet.

Ekipu Prve pomoći vodila je Mateja Smiljanec na Međuopćinsko natjecanje u Klenovnik, a Mladi tehničari bili su na Županijskom natjecanju iz Tehničke kulture (maketarstvo, modelarstvo, graditeljstvo, strojarske konstrukcije, elektrotehnika i „Sigurno u prometu“).

Na županijskoj razini u Geografiji Dorian Šteković je s mentoricom Silvijom Mađar osvojio 2. mjesto, a bili smo i na Županijskom natjecanju iz Njemačkog jezika kao i na obilježavanju Europskog dana jezika te Dramskim igrama na njemačkom jeziku (Jadranka Petrač).

Uz Dan planeta Zemlje sudjelovali smo s udrugom „Mentor“ u projektu „Učim – sadim – poklanjam osmjeh“ te kreirali cvjetnu gredicu u parku škole, a učiteljica Mateja Smiljanec osmislila je s učenicima i provela projekt „Voćanski ljekoviti kutak “.

Proveli smo Školu plivanja u Varaždinu, realizirali maturalnu ekskurziju u Biograd na Moru te Školu u prirodi za učenike četvrtog razreda na Rabu kao i edukativnu posjetu Plesnom ansamblu „Lado“, Augustinčićevoj galeriji u Klanjcu te spomeniku hrvatskoj himni u Zelenjaku.

Pri kraju školske godine obilježili smo na vrlo sadržajan način nizom radionica, izložbi i projekata „150 godina školstva na Voći“, kreirali školsku himnu te ostali lijepim programom velikom broju nazočnih u ugodnom sjećanju.

Počastili smo se uz Dan škole s roditeljima i učenicima piknikom u Plitvici Voćanskoj.

Prijavili smo se na likovne natječaje Hrvatska kulturna baština te dobili priznanje za našu „hižicu“ kao i zahvalnicu za natječaj Gradimo – čuvajući baštinu i prirodu u kojoj živimo Muzeja Mimara za radove Ivane Kočet i Doris Bolčević (mentor Danko Merin).

Na natjecanju GoCarGo u Ptuju naš je ekstramobil osvojio 4 diplome kao i mentori Tomislav Čavlek te Stjepan Stolnik. Tek nam je malo nedostajalo za 1. mjesto!

U posljednjem radnom tjednu proveli smo projekt JUMICAR za učenike naše i susjednih triju škola (Klenovnik, Donja Višnjica, Kamenica) sa stotinu sudionika gdje su vatrogasci, policija i Crveni križ te JUMICAR – tim učili učenike svemu značajnom za prometnu kulturu te su učenici vozili male automobile poštujući prometne propise o kojima su slušali predavanje.

U školi je bilo i niz tradicionalnih humanitarnih aktivnosti, provodio se projekt besplatnih udžbenika za sve učenike te besplatne prehrane za 40 učenika kao i pomoći za nabavu odjeće u vrijednosti od 500,00 kn za 50 učenika.

Školsku godinu završili smo s dvoje učenika na dopunskoj nastavi iz Engleskog jezika te Njemačkog jezika koju su uspješno završili.

Od novih učitelja treba istaći Kristinu Plantak kao zamjenu za Njemački jezik Anice Kukec te Anu Zaplatić koja je mijenjala Jasminu Miko u Gornjoj Voći.

Na mjesto pokojne kolegice Dragice Hrgarek preselila se iz Gornje Voće Adriana Taučer-Kukec, a na njeno smo u područnoj školi primili Martinu Dukarić.

Svi ostali zaposlenici ostali su isti dok je Milena Šengula kratko mijenjala Dragicu Hrgarek zbog bolesti.

Pomoćnice u nastavi bile su Marina Stolnik, uč.razr.nastave s pojačanim hrvatskim jezikom i Milena Bolčević, prof. povijesti.

Zdravstveno-ekološka i socijalna zaštita učenika i zaposlenika kvalitetno se provodila kao i niz radionica školskog preventivnog programa u suradnji pedagoginje, vanjskih institucija i roditelja (MUP, Centar za socijalnu skrb, školski liječnik).

Rad stručnih organa i organa upravljanja odvijao se prema planu i potrebi kao i stručno usavršavanje zaposlenika. Nešto teže bilo je sazivati Vijeće roditelja i Vijeće učenika zbog prijevoza i organizacije rada.

**ANALIZA ODGOJNO-OBRAZOVNIH POSTIGNUĆA**

Rezultati rada su doista dobri, velik je broj odličnih i vrlo dobrih učenika. Prosječna ocjena u nižim razredima iznosi 4,39, a u višima 3,83. Na razini područne škole je 4,13, a matične 4,09 što prosječno za školu iznosi 4,11. No, raspon među razredima je vrlo velik i dok najbolji uspjeh imaju prvi razredi (4,62),najlošiji su osmi razredi s prosječnim ocjenama 3,49 (8.a) i 2,94 (8.b). Gledajući po predmetima, najslabije ocjene učenici u nižim razredima imaju iz Matematike, Hrvatskog jezika te Prirode i društva, a u višim razredima iz Fizike, Matematike, Kemije i Geografije. Tradicionalno vrlo visoke ocjene učenici imaju iz Tjelesne i zdravstvene kulture, Likovne kulture, Tehničke kulture, Glazbene kulture te izbornih predmeta kao što su Vjeronauk, Informatika i strani jezici. To u značajnoj mjeri podiže prosječnu ocjenu razredu i školi u cjelini. No, sa stručnih sastanaka poznato nam je da učenici nerado i teško uče predmete u kojima treba odvojiti više vremena, sjediti uz zadatke i rješavati ih te logički zaključivati. Jasno je da velike poteškoće učenicima izazivaju prirodne grupe predmeta dok su primijećena manja poboljšanja rezultata u nastavi Hrvatskog jezika te Njemačkog jezika i Povijesti. Nastavnu godinu i ovaj smo put završili bez ponavljača, ali su dvojica učenika bila upućena na dopunsku nastavu zbog loših rezultata u stranim jezicima.

**PRIJEDLOG MJERA POBOLJŠANJA UVJETA RADA I REZULTATA**

Mjere predložene prethodnih godina dale su dobre rezultate te su uvjeti rada u velikoj mjeri poboljšani. Preostalo je još urediti fasadu, zamijeniti pokrov i izolirati tavan i podrum te prijaviti se nadalje za izgradnju sportske dvorane. Postojeći prostori funkcionalni su i čisti.

 Za poboljšanja rezultata u prirodnim grupama predmeta treba razmišljati o nabavi modernih i učinkovitih nastavnih sredstava i pomagala kako bi se poboljšali pristupi učenju, kako bi učenici mogli samostalno i praktično isprobati što više pokusa i praktičnih radova. Također bi učitelji trebali oformiti zajednički aktiv za prirodnu grupu predmeta,funkcionalnije osmisliti međupredmetne teme, više nastave održati kao terensku nastavu i nastojati gradivo učenicima učiniti što zanimljivijim. U sklopu prirodnih grupa predmeta potrebno je organizirati dodatni ali i dopunski rad za učenike koji imaju značajnijih poteškoća i to ne samo na kraju već i tijekom školske godine, predlagati učenicima projekte u kojima će sudjelovati i slično. Odgojna postignuća u ovoj su godini pokazala da se razrednici i pedagoginja uvelike trude da spriječe neprihvatljiva ponašanja, a Građanski i Zdravstveni odgoj također su doprinjeli poboljšanju ponašanja i međusobnoj komunikaciji među učenicima kao i učenicima i učiteljima. Učenicima je jasno dano do znanja da će sva ponašanja koja nisu u skladu s normama i našim pravilnicima biti sankcionirana. Dobrim vibracijama pridonosi i razumijevanje roditelja koji itekako poznaju svoju djecu pa ne pružaju otpor i prihvaćaju savjete uz značajna obrazloženja. Sve manji broj učenika u razrednim odjelima ipak je prednost u radu u matičnoj školi dok vrlo mali razredni odjeli u područnoj školi predstavljaju nedostatak jer nema zdrave konkurencije među učenicima pa je razredna atmosfera umrtvljujuća umjesto stimulirajuća. Ni sami učitelji nisu educirani kako najbolje organizirati rad u razrednom odjelu sa svega nekolicinom učenika, a da se učenici ne osjećaju pritisnuti prevelikim očekivanjima koja ne mogu ispuniti. Kroz ovakve demografske procese, svi se učimo prilagođavati novim zahtjevima i okolnostima, ali škola nikako ne bi trebala zbog malog broja učenika snižavati razinu očekivanja niti mijenjati kriterije već bi trebala nastojati upravo tu činjenicu iskoristiti u što većoj mjeri kao pozitivnu prednost. To iziskuje stalnu dobru pripremljenost za rad koja je, uostalom, i stimulirana 10% većom plaćom zbog otežanih uvjeta rada. Svaki učitelj treba se potruditi i samovrjednovati svoj rad kroz provjerene metode samovrjednovanja koji je donio NCVV-o te koristeći i metode opažanja nastave od strane kolega iste struke ili učitelja-mentora, pedagoga te ravnatelja. Nužna je i dobra i učinkovita suradnja s roditeljima koji su kroz projekt e-dnevnika svakodnevno obaviješteni o rezultatima rada svojeg djeteta, a dužni su se odazivati na pozive za roditeljske sastanke i individualne razgovore.

Također treba nastojati učenike i dalje kroz raznovrsne radionice poučavati vrijednostima obrazovanja,učiti ih kako treba učiti a roditelji također trebaju nastojati više inzistirati na radnim obvezama kod svojeg djeteta koje su vezane za pisanje domaćih zadaća i učenje kod kuće.Bolji učenici mogli bi organizirati razrednu pomoć slabijim učenicima kako bi poboljšali svoje rezultate rada.Nikako ne možemo biti zadovoljni niskom razinom motivacije za učenje te se svi zajedno/učitelji,roditelji i učenici/ moramo potruditi da promijenimo odnos učenika prema radu.

 Kao i prethodnih godina , i ove su školske godine mnogi učitelji vrijedno radili kroz raznovrsne projekte u školi a neki su se izuzetno trudili u obilježavanju 150. godine školstva ali i uključivanjem u niz različitih natječaja, smotri ili natjecanja na međuopćinskoj, županijskoj, državnoj ili međudržavnoj razini. Na posljednjoj sjednici Učiteljskog vijeća u lipnju, ravnateljica je prigodnim knjigama, slikama akademskog slikara Danka Merina,učeničkim likovnim radovima ili nekim drugim primjerenim darom nagradila i istaknula sljedeće učitelje, stručne suradnike ili učenike:

1. Dubravku Tuđan, učiteljicu razredne nastave s pojačanim hrvatskim jezikom – za kreativan rad s učenicima i uspješne nastupe na raznovrsnim literarnim natječajima
2. Tomislava Čavleka, učitelja Tehničke kulture- za kreativan rad s učenicima i postignut uspjeh u međunarodnom projektu GOCARGO.
3. Silviju Mađar, učiteljicu Geografije- za izniman trud s učenicima i postignuto 2. mjesto na županijskom natjecanju s učenikom Dorianom Štekovićem.
4. Vladu Plantaka, učitelja Tjelesne i zdravstvene kulture- za izniman trud s učenicima u športskim aktivnostima i postignuto 2. mjesto u ženskoj košarci na županijskom natjecanju.
5. Jadranku Petrač, učiteljicu razredne nastave s pojačanim njemačkim jezikom -za kreativan rad s učenicima te uspješan nastup na natjecanju „Dramske igre na njemačkom jeziku“ te obilježavanju Europskog dana jezika.
6. Biserku Kihas, učiteljicu Glazbene kulture i voditeljicu Učeničke zadruge „Hižica“ -za kreativan rad s učenicima i plasman na državnu smotru te nastup na likovnom natječaju „Hrvatska kulturna baština“ te nastup sa zborom u Austriji.
7. Zdenku Godinić, učiteljicu razredne nastave s pojačanom likovnom kulturom- za kreativan rad s Učeničkom zadrugom „Hižica“ i plasman na državnu smotru.
8. Mateju Smiljanec, učiteljicu Biologije i Kemije- za izuzetan trud s učenicima na uređenju „Voćanskog ljekovitog kutka“ te voditeljstvo Mladeži Crvenog križa.
9. Vlatku Majcen, učiteljicu razredne nastave s pojačanom povijesti- za izuzetan trud u kreaciji filma posvećenog 150. obljetnici školstva te provođenje projekta „I u mom gradu Vukovar svijetli“.
10. Irenu Šipek, učiteljicu-mentoricu-za kreativan rad u literarnom izrazu i nastup na županijskoj smotri LiDraNo te osmišljavanje izložbe uz 150. godišnjicu školstva.
11. Marijanu Švetak, učiteljicu Hrvatskog jezika- za izuzetan trud na uređenju izložbe učeničkog literarnog stvaralaštva u prigodi proslave 150. godišnjice školstva.
12. Sandru Ljubljanović, učiteljicu Engleskog i Njemačkog jezika- za sudjelovanje u međunarodnim projektima i promociju škole na razini Europske unije.
13. Ankicu Belcar, učiteljicu razredne nastave- za izuzetan trud u osmišljavanju izložbe i programa posvećenog 150. godišnjici školstva.
14. Biljanu Jurić, učiteljicu Hrvatskog jezika i knjižničarku- za izuzetan trud i kreativan rad s učenicima u provođenju međunarodnog projekta „Čitanje ne poznaje granice“ te drugih čitalačkih projekata.
15. Kseniju Čretni, stručnu suradnicu, prof. socijalnu pedagoginju- za svestranu pomoć i edukaciju pomoćnika u nastavi te za provođenje niza preventivnih projekata s učenicima.
16. Danka Merina, učitelja Likovne kulture i akademskog slikara- za uspješan nastup na državnoj smotri te niz drugih likovnih natječaja kao i za izuzetan trud u estetskom uređenju škole.

**UČENIKE:**

1. Dijanu Kralj, Valentinu Kanjir – sudionice Smotre učeničkih zadruga
2. Semmy Kuserbanj Debeljak – sudionicu Smotre likovnog stvaralaštva
3. Luku Kolenka, Karin Cingesar, Emila Patrčevića, Josipa Korneta, Danijelu Kukec, Mihaela Žuneca, Matiju Bosilja, Denisa Korneta, Lanu Bolčević – sudionike Smotre Tehničke kulture
4. Tatjanu Kočet, Rikarda Mihalinca – sudionike smotre LiDraNo
5. Doriana Štekovića – sudionika županijskog natjecanja iz Geografije-2.mjesto
6. Košarkašku ekipu – mušku – sudionike županijskog natjecanja
7. Košarkašku ekipu – žensku – sudionice županijskog natjecanja-2.mjesto
8. Luku Kolenka – sudionika županijskog natjecanja iz Njemačkog jezika
9. Ivanu Kočet i Doris Bolčević – sudionice likovnog natječaja „Tradicija i suvremenost“
10. Ekipu GoCarGo – sudionike međunarodnog natjecanja u izradbi ekstramobila
11. Ekipu Mladeži Crvenog križa – sudionike međuopćinskog natjecanja
12. Ekipu Theaterspiele – sudionike dramske smotre u Njemačkom jeziku
13. Ekipu biblotekara – sudionike projekta „Čitanje ne poznaje granice“
14. Lanu Stolnik – najčitačicu školske knjižnice
15. Ekipu projekta „Školski ljekoviti vrt“
16. Ekipu sudionika „Europskog dana jezika“
17. Sve učenike – sudionike pojedinačnih likovnih i literarnih natječaja te projekata koji gore nisu spomenuti/Otisak srca,Učim-sadim-poklanjam osmijeh/ kao i sve učenike koji se ističu u izvanškolskim aktivnostima i tako promiču ime svoje škole i općine